หากมีร้านฝ่าฝืนขายกัญชาให้นักเรียนและผู้มีอายุต่ำกว่า 20 ปี ต้องถูกถอนใบอนุญาต
นพ.ธงชัย เลิศวิไลรัตนพงศ์ อธิบดีกรมการแพทย์แผนไทยและการแพทย์ทางเลือก กล่าวถึงกรณีนายชูวิทย์ กมลวิศิษฎ์ ลงพื้นที่โรงเรียนเซนต์โยเซฟ คอนแวนต์ พบร้านกัญชา ตั้งอยู่ตรงข้ามโรงเรียน ว่า เรื่องนี้ ทางกรมการแพทย์แผนไทยฯ ได้รับการร้องเรียนเมื่อวาน (18 พ.ค.66) และวันนี้ (19 พ.ค.66) ได้ส่งเจ้าหน้าที่ลงพื้นที่ไปตรวจสอบแล้วพบว่า ร้านปิด ทั้งนี้ตามประกาศกระทรวงสาธารณสุข สมุนไพรควบคุม (กัญชา) พ.ศ. 2565  มีเงื่อนไขและให้อำนาจ เรื่องห้ามการจำหน่ายให้กับเด็กนักเรียน และผู้ที่มีอายุต่ำกว่า 20 ปี หากฝ่าฝืนต้องเพิกถอนใบอนุญาต ดังนั้นร้านที่ขออนุญาตต้องดำเนินการให้ถูกต้องตามกฎหมาย ต้องมีการทำรายงานการซื้อขายกัญชา ส่งมากับมายังกรมการแพทย์แผนไทยฯ ด้วย โดยต้องระบุ อีเมลของผู้ซื้อกัญชา ซึ่งเรื่องนี้พึ่งมีการบังคับใช้ไปเมื่อเดือนกุมภาพันธ์ที่ผ่านมา ส่วนเรื่องที่มีร้านกัญชาอยู่ตรงข้ามสถานศึกษานั้น อยากให้เข้าใจว่าเดิมมีเสนอเรื่องการจัดโซนนิ่งกัญชา แต่เรื่องยังคงค้างอยู่ในสภา หากรัฐบาลชุดใหม่เห็นควร ว่า ควรมีโซนนิ่ง ก็คงมีการเร่งพิจารณา หรือหากจะยกเลิก ก็แล้วแต่รัฐบาลชุดใหม่ ส่วนกรณีที่นายชูวิทย์ ขู่จะให้รัฐบาลชุดใหม่เล่นงาน ทั้งปลัดและอธิบดี ที่เกี่ยวข้องกับกัญชานั้น มองว่า คนที่จะมาเป็นรัฐมนตรี มีวุฒิภาวะและวิจารณญาณมากพอ เข้าใจการปฏิบัติของข้าราชการว่าปฏิบัติตามบทบาทและนโยบายของรัฐบาลและรัฐมนตรี